Гуапагъэрэ хуабагъкIэ гъэнщIа таурыхъ
Профсоюзхэм щэнхабзэмкIэ я унэм гъэ къэси хуэдэу гукъинэжу щекIуэкIащ «Мир в ладошке» зэхыхьэр. СурэтыщI-модельер Сэралъп Мадинэ и жэрдэмкIэ къежьа Iуэхур дагъэкIуатэ Профсоюзхэм щэнхабзэмкIэ я унэм и режиссер нэхъыщхьэ Гумэ Маринэ, «Горянка» газетым и редактор нэхъыщхьэ Къаныкъуэ Заринэ сымэ.
Къыхэгъэщыпхъэщ, гуапагъэрэ хуабагъкIэ гъэнщIа мы зэхыхьэр илъэс ебланэ хъуауэ зэрырагъэкIуэкIыр. Абы кърихьэлIа цIыху 900-м щIигъум я нэгу зрагъэужьащ къэфакIуэ, уэрэджыIакIуэ ныбжьыщIэ 300-м нэблагъэм. Республикэм и модельер ныбжьыщIэхэм ягъэлъэгъуащ езыхэм къагупсыса фэилъхьэгъуэхэр. Сабий дэнэ къэна, балигъхэм дежкIи гъэщIэгъуэнт а псори.
Концертым щагъэлъэпIащ «Горянка» газетым и сурэт зэпеуэм щытекIуахэр. А цIыкIухэм я нэгум къищ дэрэжэгъуэмрэ абы я адэ-анэхэм къафIекIуа гуфIэ нэпсхэмрэ щыплъагъукIэ, гурыIуэгъуэ мэхъу мыпхуэдэ Iуэхухэм мыхьэнэуэ яIэр.
Мы зэхыхьэр къызэзыгъэпэщахэм я мурадыр республикэм ис сабийхэр зы пщыхьэщхьэ нэхъ мыхъуми ягъэгушхуэн, ягъэгуфIэнырти, ар къайхъулIащ. Хьэндырабгъуэ, мэшбэв, къэрабэ, удз гъэгъа зэмыфэгъухэр зыхэт таурыхъым балигъхэри сабийхэри, пIалъэкIэ нэхъ мыхъуми, щыхьэщIащ.
Зэхыхьэм гъэсэныгъэ-ущииныгъэ мыхьэнэ иIэщ: Iуэхум къыпэкIуа ахъшэмкIэ дэIэпыкъуэгъу хуэныкъуэхэм зэрызыщIагъэкъуэнур ящIэрт концерт программэм хэта артист ныбжьыщIэхэмрэ абы еплъа сабийхэмрэ. ЯхузэфIэкIам щыщ фигу къэдгъэкIыжынщ: илъэс 11 хъу Лу Ахьмэд нэгъабэ и узыншагъэр ахъшэ зэхэдзэкIэ зэфIагъэувэжащ, Тэрч районым хыхьэ Инарыкъуей къуажэм дэс бынунагъуэшхуэ ХьэтIэхъухэ илъэс зыбжанэ и пэкIэ я унэм хуабэ щIрагъэшащ, щхьэгъубжэхэр хухрагъэлъхьащ. Лашынкъей къуажэм щыщ Хьэмгъуэт ФатIимэ илъэсищ хъу и къуэ Айдэмыр и узыншагъэр зэтригъэувэжынымкIэ мы гъэм дэIэпыкъунущ.
Бзылъхугъищым я жэрдэмкIэ екIуэкI Iуэхум республикэм исхэр зэрызэкъуигъэувэнум, сабийхэр нэхъ узыншэ, насыпыфIэ зэрищIынум шэч хэлъкъым.
КIэфо Дисэ.
